Shavkat Mirziyoev Termiz shahrida qurilgan ko`p qavatli uylarni borib ko`rdi(foto)

Prezident Shavkat Mirziyoev Termiz shahrida qurilgan ko`p qavatli uylarni borib ko`rdi. Bu haqda Prezident Matbuot xizmati ma`lum qildi.
Ushbu 9 qavatli uylarda 208 ta xonadon bor. Bino fasadi uch qoplamadan iborat bo`lib, uylar qishda issiq, yozda salqin bo`ladi. Har bir xonadon alohida isitish qozoni bilan jihozlangan. Birinchi qavatda savdo va servis shoxobchalari joylashgan.
Uylarga xizmat ko`rsatish uchun boshqaruv kompaniyasi tashkil etilgan. U erda elektr, gaz, lift va santexnika ustalari navbatchiligi yo`lga qo`yiladi. Shuningdek, kompaniya huzurida o`quv markazi ham bo`lib, yoshlar ko`p qavatli uylarga xizmat ko`rsatadigan ishchi kasblarni o`rganishi mumkin.
Bu erga ilk oilalar ko`chib kela boshladi. Ularning ayrimlari xonadonlarni davlat tomonidan berilgan imtiyozlar asosida olgan.
Davlatimiz rahbari shunday ikki oila - Nargiza Rahimova hamda Farruh Egamovning xonadonlarida bo`lib, ular bilan suhbatlashdi.
- Siyosatimizning eng katta talabi mahallalarda yurib, odamlarning muammolarini eshitib, ularni hal etish. Bugun ham Surxondaryo bo`yicha katta rejalar belgiladik. Hammasining tagida bitta narsa - inson manfaati bor. Endi bu uylarni aholiga adolatli berish kerak. Adolat bo`lsa, qadriga etadi, - dedi Shavkat Mirziyoev.
Umuman, bu yil Surxondaryo viloyatida 3 ming 500 kvartirali ko`p qavatli uylar quriladi. 1 ming 460 ta oilaga ipoteka uchun subsidiya beriladi.
Shu bilan Prezidentimizning Surxondaryoga tashrifi yakuniga etdi.